Cinc empreses ubicades a Carcaixent inicien la formació per aconseguir el segell de qualitat turística
28 de març de 2022

Carcaixent

Cinc empreses de Carcaixent, han iniciat hui un curs formatiu a la Mancomunitat de la Ribera Alta per tal d’aconseguir el segell de qualitat turística SICTED. Les empreses que han començat hui la seua formació són Casa Rural La Serratella, Huerto San Eusebio, Restaurant Madeira Lounge, Restaurant Tres Peus i Huerto de Ribera.

SICTED és un projecte de millora de la qualitat de les destinacions turístiques que promou la Secretaria d'Estat de Turisme (SET), secundada per la Federació Espanyola de Municipis i Províncies (FEMPS). Des de l’Àrea de Turisme de la Mancomunitat de la Ribera Alta s’ha promogut una formació per a que diverses empreses de la comarca puguen aconseguir un nivell de qualitat homogeni a la destinació «Ribera del Xúquer» per tal de millorar la experiència i la satisfacció de les persones que ens visiten.

Una vegada acabada la formació els establiments adherits obtindran el distintiu «Compromís de Qualitat Turística» que s’atorga als serveis turístics que han acreditat el desenvolupament dels requisits fixats al protocol. El distintiu és un reconeixement a l’esforç i el compromís amb la qualitat i la millora continua. Al mateix temps, les empreses distingides podran optar a subvencions i ajudes de diferents organismes públics relacionats amb el turisme.

La Destinació-SICTED és una metodologia que proporciona un sistema integral de gestió de la qualitat en una destinació turística amb un enfocament de millora contínua i una actitud de recuperació i posada en valor dels recursos i de l'espai. Es basa en la consciència integral de destinació i en la identificació d'objectius comuns dels agents implicats. Perseguix un nivell de qualitat homogeni en els serveis oferits al turista dins d'una mateixa destinació.